Virallinen lehti nro C 132 , 28/04/1997 s. 0311



A4-0029/97 Päätöslauselma komission kertomuksesta Euroopan parlamentille ja neuvostolle korkeammasta koulutuksesta annettujen tutkintotodistusten tunnustamista koskevan yleisen järjestelmän soveltamisesta (tehty direktiivin 89/48/ETY 13 artiklan mukaisesti) (KOM(96)0046 - C4-0194/96) Euroopan parlamentti, joka - ottaa huomioon komission kertomuksen Euroopan parlamentille ja neuvostolle KOM(96)0046 - C4-0194/96), - ottaa huomioon oikeusasioita ja kansalaisten oikeuksia käsittelevän valiokunnan mietinnön sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnon (A4-0029/97), A. katsoo, että direktiivi 89/48/ETY ((EYVL L 19, 24.1.1989, s. 16)) on ensimmäinen väline, jonka tarkoituksena on luoda horisontaalisen lähestymistavan kautta yleinen järjestelmä korkeammasta koulutuksesta annettujen tutkintotodistusten tunnustamiseksi, jotta helpotettaisiin kyseessä olevien yhteisön kansalaisten vapaata liikkuvuutta, vapaan sijoittautumisen ja palvelujen tuottamisen osalta, B. katsoo, että yleistä järjestelmää on jo täydennetty ammatillisen koulutuksen tunnustamista koskevasta toisesta yleisestä järjestelmästä 18. kesäkuuta 1992 annetulla neuvoston direktiivillä 92/51/ETY ((EYVL L 209, 24.7.1992, s. 25)) ja että komissio ehdottaa siihen uutta muutosta ehdotuksessaan direktiiviksi, jolla luodaan tutkintotodistusten tunnustamismekanismi liberalisointia koskevien direktiivien kattaman ammatinharjoittamisen osalta ja jossa säädetään siirtymätoimenpiteitä ja täydennetään yleistä järjestelmää ((EYVL C 115, 19.4.1996, s. 16)), C. katsoo, että komission kertomus on erittäin merkityksellinen niille, jotka haluavat seurata tutkintotodistusten tunnustamista koskevan yleisen järjestelmän soveltamisen kehitystä ja hahmottaa soveltamisesta aiheutuvia ongelmia, D. ottaa huomioon direktiivin voimaan astumisen jälkeen, siis viidessä vuodessa, alkaen 4. tammikuuta 1991, esitettyjen vetoomusten määrän - yli 100 (ks. direktiivin 89/48/ETY 12 artikla); 1. Panee tyytyväisenä merkille komission kertomuksen laadun ja katsoo, että kertomuksen erityiset ansiot ovat siinä, että kertomuksessa selvitetään direktiivin 89/48/ETY soveltamisen keskeiset ongelmat ja korostetaan tiettyjä ammattiryhmiä koskevia erityistapauksia, jotka nostavat esiin erityisiä kysymyksiä ja tiettyä monimutkaisuutta; arvostaa myös komission pyrkimystä suunnitella ratkaisuvaihtoehtoja, joiden avulla yleisen järjestelmän toimintaa parannettaisiin ja joista tietyt esitetään muutoksina direktiiviin 89/48/ETY säännöksiin; 2. Katsoo, että viimeisen seitsemän vuoden aikana jäsenvaltioissa on edistytty huomattavasti akateemisten ja ammatillisten tutkintojen keskinäisen tunnustamisen saavuttamisessa; siten on vakaasti lisätty EU:n kansalaisten mahdollisuuksia soveltaa niin halutessaan yhdessä jäsenvaltiossa hankkimaansa ammattipätevyyttä ja ammatillista kokemusta ammattinsa harjoittamiseen muissa jäsenvaltioissa; kehottaa sen vuoksi komissiota jatkamaan jäsenvaltioiden sekä korkeakoulujen ja ammattioppilaitosten taivuttelua, jotta ne poistaisivat kaikki vielä jäljellä olevat oikeudelliset tai käytännölliset esteet täydelliseltä keskinäiseltä tunnustamiselta; 3. Panee tyytyväisenä merkille erityisesti sen, että komissio ottaa omakseen tuomioistuimen oikeuskäytännöstä aiheutuvat ratkaisut, kuten erityisesti 7. toukokuuta 1991 annetun Vlassopoulou-tuomion osalta ((Tapaus C-340/89, kok. 1991, s. I-2357)); arvioi, että tuomioistuimen kyseisessä tuomiossa käyttämät perustelut edustavat huomattavaa edistystä tutkintotodistuksia tunnustamista koskevan ongelmakentän kannalta, koska se koskee erotuksetta niitä ammatteja, joita yleinen järjestelmä tai «alakohtaiset järjestelmät» eivät kata; 4. Kiinnittää lisäksi komission huomion vaikeuksiin, joita aiheutuu korkeakoulutuksen tason täsmällisen määritelmän puuttumisesta, ja toivoo tätä asiaa käsiteltävän tarkemmin; 5. Vahvistaa sitoumuksensa vastavuoroisen tunnustamisen periaatteeseen, joka on ilmaistu direktiivin 89/48/ETY 3 artiklassa; korostaa kuitenkin, että kansalliset viranomaiset voivat asettaa kyseisen periaatteen kyseenalaiseksi turvautumalla harkitsemattomasti ja jopa virheellisesti korvaaviin toimenpiteisiin, joista säädetään kyseisen direktiivin 4 artiklassa, mutta joiden soveltaminen ei aina ole perusteltua; 6. Pyytää komissiota olemaan tältä osin erittäin valppaana, kun se tarkastelee yhteisön kansalaisten valituksia; on vakuuttunut siitä, että direktiivin 89/48/ETY mukaisen tutkintotodistusten tunnustamisen yleisen järjestelmän tehokas toiminta riippuu ensisijassa sen 3 ja 4 artiklan säännösten välisestä järkevästä tasapainosta sekä yksinkertaisempien ja joustavampien ratkaisujen etsimisestä; 7. On erityisen tyytyväinen siihen, että komissio puolustaa kertomuksessaan näkemystä, että direktiivin 89/48/ETY 3 artikla on riittävän selkeä, täsmällinen ja varaukseton, jotta sitä voidaan soveltaa suoraan, ja huomauttaa, että myös ensimmäisen oikeusasteen tuomioistuin päätti 11. helmikuuta 1992 antamassaan Panagiotopoulouta koskevassa tuomiossa (asia T-16/90), että tätä artiklaa voidaan soveltaa suoraan; 8. Pitää huolestuttavana, että muuttajat eivät ole tietoisia yleisen järjestelmän toiminnasta, minkä myös komissio on todennut; toivoo, että kansalliset viranomaiset ja komissio käyvät tiiviimpää vuoropuhelua asiasta, että perustetaan todellinen järjestelmä aiheellisten tietojen välittämiseksi ja että avoimuutta lisätään kaikilla tasoilla; 9. pyytää kuitenkin lukuisat asiasta esitetyt vetoomukset huomioon ottaen, että neuvosto ja komissio tehostavat pyrkimyksiään sisällyttää direktiiviin velvollisuus ottaa huomioon tutkintotodistuksen saamisen jälkeen hankittu työkokemus, jotta voidaan mahdollisimman tyydyttävällä tavalla taata ihmisten vapaa liikkuvuus ja sijoittautumisvapaus; 10. Panee tyytyväisenä merkille kansallisen seurantaryhmän, jonka nimeämisestä säädetään direktiivin 89/48/ETY 9 artiklassa, roolin sekä komission aloitteet heidän roolinsa vahvistamiseksi; 11. On tietoinen siitä, että direktiiviä voidaan soveltaa vain yhteisön kansalaisiin; katsoo kuitenkin, että sen kolmannessa maassa suoritettua osittaista koulutusta koskevat säännökset ovat ristiriitaisia; katsoo, että tämän ristiriitaisuuden säilyminen estää ongelman ratkaisemisen, joka on saamassa huolestuttavia piirteitä joissakin jäsenvaltioissa; 12. Panee merkille komission aikeen olla ehdottamatta merkittäviä muutoksia direktiiviin 89/48/ETY, mutta pyytää komissiota esittämään mahdollisimman pian rajattuja tarkistuksia, etenkin 4 artiklaan, voimassa olevan järjestelmän parantamiseksi; 13. Panee mielenkiinnolla merkille komission aikomuksen esittää vuoden 1999 loppuun mennessä tutkimuksen direktiivistä 92/51/ETY, jonka avulla on mahdollista tarkastella uudelleen yleisen järjestelmän toimintaa kokonaisuudessaan; varaa kuitenkin itselleen mahdollisuuden tehdä säännöllisiä tarkastuksia komission työn osalta nykyhetkestä kyseiseen ajankohtaan asti tavanomaisen parlamentaarisen valvonnan kautta; 14. Toteaa, että tietyissä unionin jäsenvaltioissa voimassa oleva numerus clausus -sääntö saattaa ajan myötä aiheuttaa ongelmia liikkuvuuden lisääntyessä yhteisössä; kehottaa komissiota tekemään tutkimuksen tästä asiasta; 15. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.